Selfmoordpoging: Vrou drink handreinigerDie bottel waaruit die vrou handreiniger gedrink het. (Foto: Rusa/Facebook) ’n Vrou (40) is vandeesweek na ’n hospitaal in KwaZulu-Natal vervoer nadat sy ’n 750 ml-bottel met handreiniger en ’n handvol pille gedrink het in ’n poging om haar eie lewe te neem. Die vrou se tweeling tienerdogters het die voorval Dinsdagoggend sien gebeur en hulp ontbied. Reaction Unit SA (Rusa) sê reaksiebeamptes is omstreeks 10:40 na ’n huis in Phoenix, noord van Durban, ontbied waar die dogters (13) hulle met hul aankoms meegedeel het dat hul ma finansiële probleme het en besluit het om haar eie lewe te neem. Die vrou het na bewering ’n Klipdrift-brandewynbottel vol handreiniger asook ’n handvol onbekende pille gedrink. Volgens Rusa was die vrou by haar bewussyn hoewel sy gedisoriënteer voorgekom het. Sy is na ’n hospitaal geneem vir mediese behandeling.